מלך הזירה (1995)
הפקה > עלילות

האירוע כלל קרבות שנבעו מעלילות מתוסרטות גם מ-Raw.
העלילה המרכזית לקראת אירוע מלך הזירה היה טורניר מלך הזירה עצמו. באירוע In Your House 1, מייבל גבר על אדם בומב בקרב הראשון של הסיבוב הראשון. הקרב הבא בסיבוב הראשון התרחש ב-15 במאי בתוכנית Raw, שבו בוב הולי ניצח את מנטאר. רייזר רמון העפיל גם הוא לשלב רבע הגמר לאחר שניצח את ג'ייקוב בלו ב-20 במאי בתוכנית Superstars of Wrestling. שון מייקלס היה הבא בתור בדרכו לרבע הגמר, כאשר הוא ניצח את קינג קונג באנדי ב-22 במאי בתוכנית Raw. הקרב הבא של הסיבוב הראשון התקיים במסגרת התוכנית Superstars of Wrestling של ה-27 במאי, ובה קאמה ניצח את דיוק דרוסי. ב-29 במאי בתוכנית Raw, האלוף הבין יבשתי של ה-WWF, ג'ף ג'ארט, ביחד עם הרודי היו שותפים לקטע שבו ג'ארט הצהיר שהוא ינצח את אנדרטייקר ויעפיל לשלב הבא בטורניר, אך הפסיד לו באותו הערב. בניגוד לג'ארט, הרודי הצליח להעפיל לשלב הבא, כאשר הוא ניצח את דוינק הליצן ב-3 ביוני בתוכנית Superstars of Wrestling לאחר הסחת דעת מצידו של ג'ארט. בסיבוב הראשון האחרון, אואן הארט התמודד מול דייבי בוי סמית' ב-5 ביוני בתוכנית Raw (שהוקלטה במקור באירוע In Your House 1, שנערך ב-14 במאי). הקרב ביניהם הסתיים ללא הכרעה לאחר שמגבלת הזמן המוקצב פגה. משום כך, אף אחד מהם לא העפיל לשלב הבא, ובמקום זאת קרב בין יוקוזונה ללקס לוגר התקיים ב-12 ביוני בתוכנית Raw. בקרב זה, יוקוזונה העפיל לשלב הבא לאחר שניצח את לוגר כתוצאה מספירת חוץ. אף על פי שכל שמונת המקומות לשלב הבא נתפסו, רייזר רמון סבל מפציעה בצלעות, שאותה ספג במהלך קרב סולם נגד ג'ף ג'ארט, שהתקיים ב-9 ביוני באירוע לא טלוויזיוני. פציעה זו הותירה אותו מחוץ לטורניר. כתוצאה מכך, הכרטיס האחרון לשלב רבע הגמר נקבע רגעים ספורים לפני שהאירוע החל.
בנוסף לטורניר מלך הזירה, התנהלו שני פיודים מרכזיים לקראת האירוע. הפיוד המרכזי כלל את אלוף העולם במשקל כבד של ה-WWF, דיזל, בם בם ביגלו, סייקו סיד וטטנקה. הפיוד החל ברסלמניה 11 והמשיך עד לאירוע In Your House 1, שבו דיזל התמודד מול סיד על אליפות העולם במשקל כבד של ה-WWF. דיזל היה אמור לנצח את סיד לאחר שביצע עליו את מהלך הפאוורבומב, אך טטנקה הפריע, תקף את דיזל וגרם לפסילת הקרב. כתוצאה מהפסילה, דיזל שמר על התואר. לילה לאחר מכן בתוכנית Raw, טד דיביאסי (המנג'ר של סיד ומנהיג קבוצת המיליון דולר קורפוריישן) הציע שדיזל, ביחד עם ביגלו יתמודדו מול קבוצתו של דיביאסי (סיד וטטנקה). בקרב המרכזי, ביגלו היה אמור להתמודד מול ארווין אר שייסטר, כך שדיביאסי עמד בפינת הזירה של שייסטר, בעוד שביגלו הכריז שדיזל יעמוד לצידו דיזל רדף אחר דיביאסי ברגעיו הראשונים של הקרב, שבסופו ביגלו ניצח. דיביאסי חזר לזירה לאחר הקרב ביחד עם סיד וטטנקה. ב-22 במאי בתוכנית Raw, שון מייקלס חזר לאחר פציעה שסבל ממנה הודות לסיד ב-3 באפריל בתוכנית Raw. מייקלס גבר על קינג קונג באנדי, שנוהל על ידי דיביאסי באותה התקופה. לאחר הקרב ביניהם, ביגלו ודיזל הגיעו כדי לברך את מייקלס על ניצחונו. במהלך פיוד זה, דיזל סבל מפציעה במרפק, אך בכל זאת התחרה באירוע מלך הזירה. כדי להסביר את הפציעה, קטע וידאו הוצג ב-29 במאי בתוכנית Raw, ובו סיד ביצע עליו את מהלכי הצ'וקסלאם והפאוורבומב באירוע In Your House 1. בשל פציעתו של דיזל, העלילה לא נבנתה יתר על המידה עד לקיום האירוע עצמו.
הפיוד האחר לקראת האירוע היה בין ג'רי לולר לברט הארט, שבעצם החל שנתיים קודם לכן במלך הזירה של שנת 1993. באירוע הקודם, In Your House 1, לולר ניצח את הארט לאחר הפרעה מצד האקושי והמנג'ר שלו שינג'ה. ב-22 במאי בתוכנית Raw, הארט התעמת עם לולר בשולחן השדרנים ואף דרש קרב מולו. לולר נענה בחיוב והוסיף לו התניה שבה המפסיד יהיה מחויב לנשק את רגלו של המנצח. כדי להתכונן לכך, לולר העביר את השבועות הבאים, כשהוא התהלך יחף באורווה ואף לא שטף את רגלו עד שלאחר שהוא ינצח את הארט. ב-10 ביוני בתוכנית Superstars, לולר גבר על אלדו מונטויה ולאחר מכן הכריח אותו לנשק את רגלו.